Document ID: 32013D0038

VYKONÁVACIE ROZHODNUTIE KOMISIE
z 18. januára 2013,
ktorým sa členským štátom umožňuje predĺžiť dočasné povolenia udelené v súvislosti s novými účinnými látkami emamektín a maltodextrín
[oznámené pod číslom C(2013) 51]
(Text s významom pre EHP)
(2013/38/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 8 ods. 1 štvrtý pododsek,
so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (2), a najmä na jeho článok 80 ods. 1 písm. a),
keďže:
(1)
V súlade s článkom 80 ods. 1 písm. a) nariadenia (ES) č. 1107/2009 sa smernica 91/414/EHS naďalej uplatňuje na účinné látky, v prípade ktorých sa prijalo rozhodnutie v súlade s článkom 6 ods. 3 smernice 91/414/EHS pred 14. júnom 2011.
(2)
V súlade s článkom 6 ods. 2 smernice 91/414/EHS sa v júni 2006 Holandsku doručila žiadosť od spoločnosti Syngenta Ltd. o zaradenie účinnej látky emamektín do prílohy I k smernici 91/414/EHS. V rozhodnutí Komisie 2007/669/ES (3) sa potvrdilo, že dokumentácia je úplná a možno konštatovať, že v zásade spĺňa požiadavky na údaje a informácie stanovené v prílohách II a III k uvedenej smernici.
(3)
V súlade s článkom 6 ods. 2 smernice 91/414/EHS bola Francúzsku v júli 2008 doručená žiadosť od spoločnosti Biological Crop Protection Ltd. o zaradenie účinnej látky maltodextrín do prílohy I k smernici 91/414/EHS. V rozhodnutí Komisie 2008/20/ES (4) sa potvrdilo, že dokumentácia je úplná a možno konštatovať, že v zásade spĺňa požiadavky na údaje a informácie stanovené v prílohách II a III k uvedenej smernici.
(4)
Potvrdenie úplnosti dokumentácie bolo potrebné, aby bolo možné pristúpiť k ich podrobnému preskúmaniu a aby členské štáty mohli udeliť dočasné povolenia na obdobie najviac troch rokov v súvislosti s prípravkami na ochranu rastlín s obsahom príslušných účinných látok, a to pri splnení podmienok stanovených v článku 8 ods. 1 smernice 91/414/EHS, a najmä podmienok týkajúcich sa podrobného posúdenia účinných látok a prípravkov na ochranu rastlín vzhľadom na požiadavky stanovené v uvedenej smernici.
(5)
Účinky týchto účinných látok na zdravie ľudí a na životné prostredie sa posudzovali v súlade s ustanoveniami článku 6 ods. 2 a 4 smernice 91/414/EHS, a to z hľadiska spôsobov použitia navrhnutých žiadateľmi. Spravodajské členské štáty predložili Komisii návrh hodnotiacich správ 6. marca 2008 (emamektín) a 10. decembra 2009 (maltodextrín).
(6)
Po predložení návrhov hodnotiacich správ spravodajskými členskými štátmi sa uznalo za potrebné požiadať žiadateľov o ďalšie informácie a spravodajské členské štáty o preskúmanie uvedených informácií a predloženie ich posúdenia. Preskúmanie dokumentácie stále prebieha, takže vyhodnotenie nebude možné ukončiť v časovom rámci stanovenom v smernici 91/414/EHS.
(7)
Keďže na základe hodnotenia sa doteraz nezistili žiadne dôvody na bezprostredné obavy, v súlade s ustanoveniami článku 8 smernice 91/414/EHS by sa členským štátom malo umožniť predĺženie dočasných povolení udelených v súvislosti s prípravkami na ochranu rastlín obsahujúcimi príslušné účinné látky o 24 mesiacov s cieľom umožniť, aby sa pokračovalo v preverovaní dokumentačných súborov údajov. Očakáva sa, že proces hodnotenia a rozhodovania v súvislosti s rozhodnutím o možnom schválení v súlade s článkom 13 ods. 2 nariadenia (ES) č. 1107/2009, pokiaľ ide o emamektín a maltodextrín, sa dokončí do 24 mesiacov.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Členské štáty môžu predĺžiť dočasné povolenia týkajúce sa prípravkov na ochranu rastlín s obsahom emamektínu alebo maltodextrínu o časové obdobie, ktoré skončí najneskôr 31. januára 2015.
Článok 2
Účinnosť tohto rozhodnutia uplynie 31. januára 2015.
Článok 3
Toto rozhodnutie je určené členským štátom.
V Bruseli 18. januára 2013

Labels: 3
1
6